Gosos de Sant’Antoni Abate
(Cantati alla novena di S. Antonio Abate celebrata nel mese di gennaio a Bolotana (Nu)

Rit.  Già chi tantu poderosu
sezis santissimu abate,
pro nois tottu pregade
Antoni Abate dicciosu.

In continua penitenzia
chent'annos azis passadu
su corpus estenuadu
cun mirabile astinenzia
esempiu de continenzia
umile, castu e piedosu?

       Pro nois tottu pregade
       Antoni Abate dicciosu.

Su egizianu desertu
solu abitadu de feras
a sas familias interas
azis fattu campu abertu
dandelis camminu zertu
pro cuddu eternu reposu

       Pro nois tottu pregade
       Antoni Abate dicciosu.

Su sole in primu oriente
pregande bos incontresi
e pregande bos lassesi
declinadu in s'occidente
senza tenner in niente
su corpus mancu riposu.

       Pro nois tottu pregade
       Antoni Abate dicciosu.

Cussu desertu assoladu
de feras centru e abissu
lu azis fattu paradisu
ovvero chelu istelladu
de tantos santos ornadu
chi es chelu pius luminosu.

       Pro nois tottu pregade
       Antoni Abate dicciosu.

Sos ispiritos immundos
de s'omine appoderados
dae bois flagellados
si che fuini iracundos
a sos infernos profundos
a logu pius tenebrosu.

       Pro nois tottu pregade
       Antoni Abate dicciosu.

Solu s'intende su sonu
de su ostru nomen santu
timen sos demonios tantu
chi li parede unu tronu
bonu chi lu intende bonu
su nomen bostru famosu.

         Pro nois tottu pregade
         Antoni Abate dicciosu.

Sostenzende che valente
pius de chent'annos in terra
una portentosa gherra
cun s'inimigu potente
de chie continuamente
restazis vittoriosu.

         Pro nois tottu pregade
         Antoni Abate dicciosu.

Cun su demoniu feu
peleazis notte e die
a caldu, a frittu e a nie
consumendebos che seu
de sos anghelos recreu
de s'Onnipotente gosu.

         Pro nois tottu pregade
         Antoni Abate dicciosu.

Sas dies e nottes malas
chi passaizis gherrende
istaizis cuntemplende
dae sas celestes salas
bettendebos ambas alas
cuddu ispiritu amorosu.

         Pro nois tottu pregade
         Antoni Abaie dicciosu.

E già chi ancora nois
semus continu gherrende
cando in pes, cando ruende
cun feridas e cun ois
nos invocamos a bois
capitanu valorosu.

         Pro nois tottu pregade
         Antoni Abate dicciosu.

Già chi sa vida presente
nos es crudele battaglia
chi s'infernale canaglia
nos faghe continuamente
cun luciferu insolente
de s'omine invidiosu

         Pro nois tottu pregade
         Antoni Abate dicciosu.